Það hefur verið hart tekist á í leikjum Vals og FH og hér hefur Valsmaðurinn Róbert Aron Hostert fengið að finna fyrir því . Vísir / Vilhelm FH-ingar kunna greinilega vel við sig á Hlíðarenda þar sem þeir verða í eldlínunni í kvöld þegar Valsmenn taka á móti FH í lokaleik þrettándu umferðar Olís deildar karla í handbolta . Stöð 2 Sport sýnir leik Vals og FH beint en bæði lið eiga möguleika á því að hoppa upp í þriðja sætið í töflunni . FH er í 4. sæti , einu stigi á eftir Selfossi ( 3. sæti ) en Valur er í 6. sæti , tveimur stigum á eftir Selfossi . FH vann þriggja marka sigur á Val , 26 - 23 , í fyrri leiknum í Kaplakrika sem fór fram um miðjan september . Valsmenn voru þá í vandræðum en hafa síðan komist á flug og unnu sinn sjötta leik í röð í síðustu umferð . FH vann aftur á móti sannfærandi sigur á heimavelli Íslandsmeistara Selfoss í síðasta leik sínum . FH-ingar hafa ekki tapað í síðustu fimm heimsóknum sínum á Hlíðarenda en síðasti leikur liðanna í Origo höllinni endaði með 28 - 28 jafntefli í fyrra . Þar á undan höfðu FH-ingar unnið fjóra leiki í röð í Valsheimilinu . Valur hefur ekki unnið heimaleik á móti FH síðan 10. nóvember 2016 eða í rétt tæpa 37 mánuði . Valur vann þá 30 - 29 sigur í hörku leik þar sem Vignir Stefánsson skoraði sigurmarkið og Hlynur Morthens varði lokaskot FH-inga . Á þeim þremur árum sem eru liðin síðan þá eru FH-ingar taplausir og 23 mörk í plús í fimm leikjum sínum á Hlíðarenda . Nú reynir á það í kvöld hvort FH-ingar kunnu ennþá svona vel á Valsmenn á þeirra eigin heimavelli . Leikurinn hefst klukkan 19.30 og verður sýndur beint á Stöð 2 Sport . Síðustu leikir Vals og FH á Hlíðarenda á Íslandsmótinu í handbolta : 19. nóvember 2018 - Jafntefli ( 28 - 28 ) 22. október 2017 - FH sigur ( 33 - 21 ) 18. maí 2017 - FH sigur ( 30 - 25 ) 13. maí 2017 - FH sigur ( 28 - 25 ) 2. mars 2017 - FH sigur ( 26 - 23 ) 10. nóvember 2016 - Valssigur ( 30 - 29 ) Athugið .